Ma in hof oor baba op snelwegArgieffoto Die ma van ŉ sestien maande oue babaseun wat byna deur ŉ vragmotor raakgery is toe hy alleen op die N1-snelweg in Gauteng gestap het, verskyn na verwagting Maandag in die Vereeniging-landdroshof. Sers. Obakeng Mabaso, woordvoerder van die polisie, het gesê die vrou is Vrydagaand in hegtenis geneem. “Sy sal tereg staan op aanklag van kinderverwaarlosing,” het Mabaso gesê. Die ma is 19 jaar oud, en het glo haar kind langs die pad afgelaai en weggery. Die kind het Donderdagaand omstreeks 19:00 langs die snelweg naby die Grasmere-afrit gestap toe hy byna deur ŉ vragmotor getref is. Die verkeerspolisie het gesien hoe die vragmotor skielik uitswaai waarna hulle die kind opgemerk het. Die seuntjie is deur die polisie na ŉ plek van veiligheid geneem en word steeds daar aangehou.